section_heading: Doticaj Hrvata s Arpadovićima prije 1102. godine
paragraph_text: Godine 1027. napao je ugarski kralj Stjepan I. Sveti (997. – 1038.) sjeverne predjele kraljevstva kralja Krešimira III. (1000. – 1030.), odcijepio ih od ostatka Hrvatske, ali nije ih prisjedinio s Ugarskom, već je na tom prostoru formirao slavonski dukat ili banat (banatus vel ducatus Sclavoniae), koji je predao na upravu Svetoslavovom sinu i suprugu Hicele Orseolo, Stjepanu Svetoslaviću, koji je morao 1026. godine pobjeći iz Venecije na ugarski dvor.